Taba ga e lale go lala molala. Monna yo a bego a rwele setopo sa Dimakatšo o rile go fihla Musina a anega tša leeto le a le tšere go ka tšhoganetšo. Tša keka le lekheišene la Nancefield ka moka, tša tshela mebila tša ba tša fihla ditsebeng tša Lufuno. Lufuno a re go di kwa tša mo hlohlona, a se kgotlelele a ba a ithwala a ya Selokwaneng go Sefularo gore ba di bolele ba lebeletšane ka mahlong. Sefularo o rile ge a di kwa a tshela ka lethabo a re: "Ke tsebile gore ke tla mo kgona. A ka se sa le bea lenawana la gagwe mo. Bjale Tselapedi o re nna wee!" "O mo laile. Mmagauta o itira yo mokaone kudu. O nagana gore o bohlale." "O ka ba bohlale o lala o pompetše mola basadi ba lala ba emaema le banna gore ba ba thekgele metse" "Mosadi ga a bone ka mahlo a gagwe fela. O bona le ka mahlo a boreatseba." "Re mo kgonne. Šatee?